Rootsi meeleavalduste taga võib olla Kremli toetatud mõjuisik – Propastop
02.02.2023
Rootsi ja Soome astumine NATO-sse oleks Läänemere piirkonna julgeolekuks pöördeline samm. Liikmeks saamiseks peavad aga kõik senised NATO liikmesriigid kandidaatriigi taotluse heaks kiitma, mida Türgi ja Ungari siiani teinud ei ole.
Rootsi võimalusi liikmesriigiks saamiseks vähendas veelgi eelmisel nädalal toimunud skandaal, mille peamiseks põhjustajaks olid Rootsi immigratsioonivastased paremäärmuslased (partei Hard Line), kes tahtsid põletada avalikul üritusel Koraani pühakirja, saades meeleavalduse toimumiseks ka loa. Paremäärmuslaste ürituse toimumise vastu lahvatasid koheselt meeleavaldused, mis muutusid ruttu vägivaldseks. Koraani põletamist on rühmitus kasutanud juba mõnda aega, saades esmalt rohkem meedia tähelepanu 2019. aastal.
Mõistagi põhjustas toimunu meeleavaldusi ka Türgis, kelle president Recep Tayyip Erdogan teatas, et ta ei toeta Rootsi taotlust NATO-ga liitumiseks. Venemaa jaoks on tegemist aga väga hea uudisega, mistõttu vaatamegi lähemalt sündmuste jada, mis Koraani põletamiseni viis.
Kremli käsi
Koraani põletamist viis Rootsis läbi Taani poliitik Rasmus Paludan, kes ütles ajakirjanikele, et selle idee pärineb “mingitelt rootslastelt, kes tahtsid, et ma Türgi saatkonna ees Koraani põletaksin”. Rootsi meedia aga avastas, et meeleavalduse taotluse eest ei maksnud mitte Paludan, vaid Rootsi ajakirjanik Chang Frick.
Frick toetab avalikult Putinit ja töötas varasemalt Kremli propagandakanalis RT. Pärast seda asutas ta oma alternatiivuudiste lehekülje Nyheter Idag, mis toetab paremäärmuslasi. Viimastel aastatel on Frick käinud korduvalt ka Moskvas.
Väljaande the New York Times’i 2019. aastal läbi viidud uurimuse kohaselt üritas Kreml mõjutada ja polariseerida Rootsi ühiskonda läbi provokatsioonide korraldamise ja paremäärmuslike meediaväljaannete toetamise. Üheks nendeks Kremli toetatud kanaliks oli Fricki loodud Nyheter Idag, kes sai oma toetused kätte varifirma kaudu.
Näpuga näitamine
Rootsi meedia küsis meeleavalduse eest maksmise kohta kommentaari ka Frickilt endalt, kes põhjendas tegu sooviga sõnavabadust toetada. Alternatiivsele Rootsi meediaväljaandele Exact24-le ütles Frick aga, et Paludan ei olnud võimeline makset ise tasuma. Kui sellele väitele kommentaari saamiseks pöörduti Exact24 poole, siis vaidlesid nad sellele loole vastu – nende sõnul võttis just Frick nendega esimesena ühendust, sest soovis leida kedagi, kes oleks nõus avalikult Koraani põletama. Frick oli nõus katma ka kõik sellega seotud kulud. Exact24 soovitaski selle jaoks Paludani.
Praegu on nendest avastustest kirjutatud rohkem Rootsi meedias, mistõttu valitsevad rahvusvahelistes kanalites uudised meeleavalduste intensiivsuse ja Türgi reaktsiooni kohta. Tegelikkuses oli tegemist tahtliku provokatsiooniga inimeste poolt, kes on olnud varasemalt Kremli poolt kinni makstud. Kevadel toimuvate riigikogu valimiste kontekstis peaksime ka Eestis erinevatel üleskutsetel ja provokatsioonidel hoolikamalt silma peal hoida ning küsima, kes nende tagajärgedest tegelikult kasu saab.
Kuvatõmmised on pärit loos kasutatud allikatest.